**Espoon ja Kauniaisten opettajien ammattiyhdistyksen kannanotto Espoon vuoden 2023 talousarvioon**

Arvoisat Valtuuston neuvottelutoimikunnan ja Kasvun ja oppimisen lautakunnan jäsenet   
  
Espoon väestömäärän voimakas kasvu jatkuu edelleen. Tämä edellyttää kaupungin  
palvelutuotannon jatkuvaa lisäämistä ja kehittämistä. Espoon valtuusto on linjannut tavoitteeksi, että Espoon oppimistulokset ovat maan parhaita, ja että Espoo on Suomen paras kotouttaja.  
Tällaisia tavoitteita ei ole mahdollista saavuttaa leikkaamalla opetuksesta.  
  
Espoon talousarvioesityksessä todetaan, että työllisyys on kohentunut ja yritysten  
tulosennusteet ovat parantuneet. Sen lisäksi kuntien verotulot ovat kasvaneet  
huomattavasti. Espoossa tämä tarkoittaa noin 122 miljoonaa euroa arvioitua enemmän.  
Tästä huolimatta Espoon kasvun ja oppimisen toimialan talousarvioesitykseen sisältyy  
opetuksen resurssin leikkauksia.

Perusopetuksen osalta resurssileikkaus tarkoittaisi ryhmäkokojen kasvua jakotuntien  
vähentyessä. Tämä on ristiriidassa Espoon valtuuston asettamien tavoitteiden kanssa  
(parhaat oppimistulokset ja kotouttaminen), sillä suuri osa uusista espoolaisista ei puhu  
äidinkielenään suomea tai ruotsia. Kuitenkin juuri maahanmuuttajataustaiset oppilaat  
tarvitsevat erityistä huomiota hyvän koulupolun aloittamisessa. Lukuvuonna 2023–2024  
käynnistyy erityisopetuksen kehittämishanke. Tämäkin hanke on vaarassa epäonnistua,  
jos ryhmäkokoja kasvatetaan. Lisäksi elämme tällä hetkellä koronapandemian  
toipumisvaihetta. Oppimisen ja hyvinvoinnin vajeen kiinni kurominen vaarantuu resurssien  
pienentyessä.

Toisella asteella astui viime vuonna voimaan laajennettu oppivelvollisuus, maksuton toinen  
aste sekä opetussuunnitelmauudistus. Karvin ja opetus- ja kulttuuriministeriön selvitysten  
mukaan oppilaiden väliset erot osaamisessa, joita perusopetus ei kykene välttämättä  
kuromaan umpeen, siirtyvät oppilaiden mukana toiselle asteelle. Suomen PISA-  
tutkimuksen mukaan erityisesti heikkojen osaajien määrä on kasvanut. Heikoilla osaajilla  
ei ole toiselle asteelle siirtymiseen tarvittavia taitoja ja valmiuksia. Lukioiden jo valmiiksi  
suuret, enimmillään jopa 40 opiskelijan ryhmät eivät varmaankaan edesauta näiden erojen  
tasoittumista. Vuoden 2023 talousarviossa lukioiden ryhmäkokoja on kuitenkin tarkoitus  
kasvattaa edelleen. Lisäksi lukiolaisia kurittavat myös koronaan liittyvät oppimisen vajeet.  
Tämä yhtälö on kestämätön.

Koulutukseen on viime vuosina kasautunut lukuisia oppimistuloksia vaarantavia tekijöitä.  
Eikö nyt olisi vihdoinkin aika panostaa opetukseen, varsinkin, kun talous on elpynyt ja  
pandemian pahimmat vaiheet toivottavasti sivuutettu.

Espoon ja Kauniaisten opettajien ammattiyhdistyksen hallituksen puolesta

14.11.2022

Anu Vilkki

EKOAY:n pj.